Drie klasse in Noordwes aan die brand gesteekArgieffoto (Foto: Rafael Juárez/Pixabay) Drie klaskamers vir graad 10 en 11 is aan die brand gesteek by Ramaine-A-Phetlhu Secondary School by Magogoe-a-Koikoi naby Mafikeng in Noordwes. “ŉ Inwoner, wat naby die skool bly, het die skoolhoof Vrydagaand omstreeks 20:00 gekontak,” het Elias Malindi, woordvoerder van die departement van onderwys, gesê. “Drie buitebande is voor twee klaskamers neergesit en aan die brand gesteek. Die brand het vinnig na die volgende klaskamer versprei.” Groot skade is by twee klaskamers aangerig en die derde is slegs gedeeltelik beskadig. “Die meubels en deel van die dak is ook in die brand beskadig,” het Malindi bygevoeg. Hy het gesê die brandweer is ontbied en die polisie is in kennis gestel om ondersoek in te stel en die omvang van die skade te bepaal. Mmaphefo Matsemela, provinsiale LUR vir onderwys, het die gemeenskap versoek om te help om die skuldiges uit te ken. “Ek doen ŉ beroep op die gemeenskap van Magogoe-a-Koikoi om ons asseblief te help. Hierdie is ŉ verdere terugslag vir ŉ akademiese jaar wat reeds ontwrig is deur die Covid-19-pandemie.” Sy het gesê die departement werk onverpoosd om ander grade weer terug te kry by die skool. “Die terugslag is absoluut onaanvaarbaar.” Alternatiewe klaskamers sal gereël word.